32005R0384
L 061/23
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 384/2005 НА КОМИСИЯТА
от 7 март 2005 година
за приемане на програма от ad hoc модули за 2007-2009 г. за извадковото изследване на работната сила, предвидено в Регламент (ЕО) № 577/98 на Съвета
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейска общност,
като взе предвид Регламент (ЕО) № 577/98 на Съвета от 9 март 1998 г. относно организацията на извадково изследване на работната сила в Общността (1), и по-специално член 4, параграф 2 от него,
като има предвид, че:
(1)
Съгласно Регламент (ЕО) № 577/98 е необходимо да се определят елементите на програмата от ad hoc модули за 2007-2009 г.
(2)
Решение 2002/177/ЕО на Съвета от 18 февруари 2002 г. относно насоките за политиките по заетостта на държавите-членки за 2002 г. (2) посочва, че държавите-членки и Комисията се нуждаят от специфична статистическа информация за разработване на подходящи мерки на политиката в областта на трудовите злополуки и на здравословните проблеми, свързани с работата, на положението на пазара на труда на мигрантите и техните низходящи, както и на навлизането на младите хора на пазара на труда. Следователно тази информация следва да бъде включена в ad hoc модулите за 2007-2009 г.
(3)
Мерките, предвидени в настоящия регламент, са в съответствие със становището на Статистическия програмен комитет,
ПРИЕ НАСТОЯЩИЯ РЕГЛАМЕНТ:
Член 1
Приема се програмата от ad hoc модули за извадково изследване на работната сила за 2007-2009 г., дадена в приложението.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 7 март 2005 година.